**ΗΜΕΡΟΛΟΓΙΟ**: Είναι ένα κειμενικό είδος στο οποίο ένα άτομο καταγράφει τα πιο σημαντικά γεγονότα της προσωπικής του ζωής καθώς και της δημόσιας ζωής της εποχής του. Είναι κείμενο με προσωπικό χαρακτήρα και συνήθως δε γράφεται για να δημοσιευτεί ή για να διαβαστεί από άλλους εκτός από τον ίδιο τον συγγραφέα.

**ΧΑΡΑΚΤΗΡΙΣΤΙΚΑ ΤΟΥ ΗΜΕΡΟΛΟΓΙΟΥ**

1. Ακριβής προσδιορισμός του χρόνου και του τόπου με την καταγραφή της ημερομηνίας  στην αρχή  της σελίδας πάνω δεξιά.         Π.χ   Χαλκίδα, Δευτέρα 27 Νοεμβρίου 2023.
2. Χρησιμοποίηση της φράσης «αγαπημένο μου ημερολόγιο» κάτω αριστερά .
3. Χρήση συνήθως πρώτου ενικού προσώπου. Ωστόσο, υπάρχει περίπτωση το ημερολόγιο να απευθύνεται  σε   κάποιο τρίτο, συνήθως φανταστικό πρόσωπο, οπότε χρησιμοποιείται το δεύτερο ενικό πρόσωπο (π.χ. ημερολόγιο της Άννας Φράνκ).
4. Ο χαρακτήρας του είναι επικαιρικός και αυτοβιογραφικός και το ύφος απλό, προσωπικό, φυσικό, στοχαστικό, εξομολογητικό, ενδεχομένως και λυρικό με συναισθηματική φόρτιση. Ωστόσο, αν προορίζεται για δημοσίευση, το ύφος είναι  πιο φροντισμένο.
5. Λόγος αυθόρμητος, απλός , καθημερινός, επιγραμματικός, ελλειπτικός και πολλές φορές συνθηματικός.
6. Γραφή συνειρμική και αποσπασματική.
7. Οι σκέψεις και οι ιδέες οργανώνονται και αναπτύσσονται με ελεύθερο τρόπο.
8. Περιέχει σχόλια, παρατηρήσεις, κρίσεις, σκέψεις και μια υποκειμενική καταγραφή όλων των θεμάτων που απασχολούν το άτομο που γράφει το ημερολόγιο.

Παράδειγματα  ημερολογίου

Υποθέστε ότι γράφετε τους προβληματισμούς σας σχετικά με την επιλογή επαγγέλματος στο προσωπικό σας ημερολόγιο.

Χαλκίδα, 15/10/2023

Αγαπημένο μου ημερολόγιο,

Βρίσκομαι στο δωμάτιο μου και μόλις πριν από λίγο τελείωσα τα μαθήματά μου. Σκέφτομαι ακόμα τη συζήτηση με τους γονείς μου για την επιλογή του μελλοντικού μου επαγγέλματος.

Όλοι θεωρούν την απόφαση αυτή απλή. Εγώ καθόλου. Τα διλήμματα και τα ερωτήματα που έρχονται στο νου μου είναι πολλά. Αισθάνομαι ότι πνίγομαι. Να διαλέξω ένα επάγγελμα που θα με ικανοποιεί ψυχικά ή να ακολουθήσω το επάγγελμα του πατέρα μου; Πολλά παιδιά της ηλικίας μου μάλλον θα προτιμούσαν τη δεύτερη λύση. Ωστόσο, θα ήθελα να διαλέξω ένα επάγγελμα που θα αρέσει σε εμένα κι όχι στους γονείς μου ή στον κοινωνικό μου περίγυρο. Πολλές φορές έχω σκεφτεί να γίνω ζωγράφος ή γλύπτης αλλά… τα εμπόδια πολλά. Πώς ένας νέος, που θέλει να είναι ανεξάρτητος, να μη σκεφτεί τις οικονομικές απολαβές; Από την άλλη, αυτό το επάγγελμα μπορεί να με ικανοποιεί ψυχικά και να με οδηγήσει σε μια εσωτερική ισορροπία, αφού θα ξέρω ότι το διάλεξα με βάση τις δυνατότητές μου, τις κλίσεις μου, τα ενδιαφέροντά μου. Μέσα από το επάγγελμα που μου αρέσει, μπορώ να αξιοποιήσω καλύτερα τις ψυχικές και τις ηθικές αρετές μου και να προσφέρω περισσότερα στο κοινωνικό σύνολο. […]

Όμως τώρα πρέπει να τελειώνω. Είναι αργά και αύριο έχω πρωινό ξύπνημα. Ελπίζω την επόμενη φορά που θα σου γράψω, οι προβληματισμοί μου πάνω σε αυτό το θέμα να είναι λιγότεροι.

Καληνύχτα,

Ιωάννα

**Απόσπασμα από το βιβλίο της  Zωρζ Σαρή ” *Το ψέμα”***

**19** Oκτωβρίου, στο δωματιάκι μου.

Oι μέρες πέρασαν χωρίς να γράψω ούτε μια λέξη. Kι όμως, Xριστινάκι, εσύ το ξέρεις καλά πόσα πολλά θα ‘χα να σου πω. H μητέρα κοιμάται. Όταν βραδιάζει, είναι πάντα κουρασμένη. […]

Άρχισα γερμανικά σ’ ένα φροντιστήριο της πλατείας Kάνιγγος. Παίρνω το λεωφορείο που σταματάει μπροστά στο σπίτι μας και κατεβαίνω στο τέρμα. Tρεις φορές την εβδομάδα. Έχω πολλή μελέτη.

H μαμά δεν έφερε αντίρρηση για τα γερμανικά. Ξέρω όμως πως πολύ στενοχωρέθηκε. Aχ, θα ήθελα να μη μου περίσσευε καιρός ούτε για να πάρω ανάσα. Δε θέλω να σκέφτομαι. Προσπαθώ να σβήσω απ’ το μυαλό μου τον πατέρα, το θυρωρείο. Kι όμως, η κάθε λεπτομέρεια της ζωής μου μπήγεται στη σκέψη μου σαν τη βελόνα της μαμάς στο ρούχο της πελάτισσας.

ΠΗΓΗ  <http://ebooks.edu.gr/modules/ebook/show.php/DSGYM-A112/346/2304,8796/>

**Απόσπασμα από το βιβλίο “Το ημερολόγιο της Άννας Φρανκ”**

Σάββατο, 7 Νοεμβρίου 1942

Αγαπητή Κίτυ,

Η μητέρα είναι τρομερά εκνευρισμένη, πράγμα που με εκθέτει σε κίνδυνο. Είναι τάχα τυχαίο που πάντα εγώ τα πληρώνω και ποτέ η Μαργκότ; Χθες βράδυ, για παράδειγμα, η Μαργκότ διάβαζε ένα βιβλίο εικονογραφημένο με υπέροχα σκίτσα· κάποια στιγμή σηκώθηκε και βγήκε από το δωμάτιο, αφήνοντας το βιβλίο της ανοιχτό, για να συνεχίσει το διάβασμα μόλις θα ξαναγύριζε. Δεν είχα τίποτα το ιδιαίτερο να κάνω εκείνη την ώρα και το πήρα για να χαζέψω τις εικόνες. Μόλις γύρισε η Μαργκότ, με είδε με το βιβλίο στα χέρια, ζάρωσε τα φρύδια της και με παρακάλεσε να της το δώσω. Θέλησα να το κρατήσω ακόμα μια στιγμή. Η Μαργκότ θύμωσε για τα καλά και τότε μπήκε στη μέση η μητέρα λέγοντας: – Η Μαργκότ είχε και διάβαζε αυτό το βιβλίο· πρέπει λοιπόν να της το δώσεις…….. (συνεχίζεται)

                                                                                                                                                              Δική σου, Άννα